钦定古今图书集成/明伦汇编/氏族典/第111卷 > 崔廓
## 钦定古今图书集成/明伦汇编/氏族典/第111卷 > 崔廓

按《隋书崔廓传》：“廓字士元，博陵安平人也。父子元，齐
燕州司马。廓少孤贫而母贱，由是不为邦族所齿。初
为里佐，屡逢屈辱，于是感激，逃入山中，遂博览书籍，
多所通涉，山东学者皆宗之。既还乡里，不应辟命，与
赵郡李士谦为忘年之友，每相往来，时称崔李。及士
谦死，廓哭之恸，为之作传，输之秘府。士谦妻卢氏寡”
居，每有家事，辄令人谘廓取定。廓尝著《论》，言刑名之
理，其义甚精，文多不载。大业中，终于家。